CELEX: 52015PC0410
Language: lt
Date: 2015-08-28
Title: Pasiūlymas TARYBOS SPRENDIMAS dėl galimo Tarptautinės kakavos organizacijos būstinės perkėlimo iš Londono į Abidžaną

EUROPOS KOMISIJA
            Briuselis, 2015 08 28
            COM(2015) 410 final
            2015/0183(NLE)
            Pasiūlymas
            TARYBOS SPRENDIMAS
            dėl galimo Tarptautinės kakavos organizacijos būstinės perkėlimo iš Londono į Abidžaną
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               
                  2002 m. gegužės mėn. Tarptautinės kakavos organizacijos taryba nusprendė nuo 2003 m. sausio 1 d. savo būstinę perkelti iš Londono į Abidžaną (Dramblio Kaulo Krantas). Dėl saugumo padėties Dramblio Kaulo Krante būstinės perkėlimas į Abidžaną kelis kartus atidėtas; paskutinį kartą tai buvo padaryta 2012 m. kovo mėn., kai Tarptautinės kakavos organizacijos taryba nusprendė galutinį sprendimą priimti 2015 m. rugsėjo mėn. vyksiančioje sesijoje.
               
               
                  Šiuo sprendimu Europos Sąjunga priima poziciją, kurios turi būti laikomasi 92-ojoje eilinėje Tarptautinės kakavos organizacijos tarybos sesijoje, vyksiančioje 2015 m. rugsėjo mėn. (arba bet kurioje neeilinėje sesijoje, vyksiančioje po rugsėjo mėn. iki 2015 m. pabaigos), dėl Tarptautinės kakavos organizacijos būstinės perkėlimo iš Londono į Abidžaną.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  2012 m. kovo 26 d. Tarybos sprendimu 2012/189/ES (OJ L 102, 2012 4 12, p. 1) Europos Sąjunga Sąjungos vardu patvirtino Tarptautinį kakavos susitarimą. 
               
               
                  2012 m. kovo 13 d. Tarybos išvadose Europos Sąjunga priėmė poziciją, kurios ji turėjo laikytis 85-ojoje Tarptautinės kakavos organizacijos tarybos sesijoje (2012 m. kovo mėn.) dėl Tarptautinės kakavos organizacijos būstinės perkėlimo į Abidžaną.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šio sprendimo turinys aptartas keliuose 2015 m. vykusiuose Tarybos Biržos prekių darbo grupės posėdžiuose.
               
            
            
               •Poveikio vertinimas
            
            
               
                  Nuo 2002 m. nė viena šalis, išskyrus Dramblio Kaulo Krantą, nepasiūlė priimti Tarptautinės kakavos organizacijos būstinės. Dramblio Kaulo Krantas yra didžiausias kakavos augintojas, todėl Tarptautinės kakavos organizacijos perkėlimas į Abidžaną, jei tai leidžia vietos sąlygos, yra tinkamas sprendimas.
               
            
            
               4.POVEIKIS BIUDŽETUI
            
            
               
                  Dramblio Kaulo Krantas nurodė sutinkantis padengti perkėlimo išlaidas, kurių įvertis – 1 949 944 GBP.
               
               
                  Po perkėlimo į Abidžaną metinis Tarptautinės kakavos organizacijos administracinių išlaidų biudžetas turėtų būti daugiau ar mažiau panašus į metinį biudžetą Londone.
               
            
            
               5.KITOS SUDEDAMOSIOS DALYS
            
            
               •Įgyvendinimo planai ir stebėjimo, vertinimo ir ataskaitų teikimo tvarka
            
         
         
            
               
                  Sprendimas Tarptautinės kakavos organizacijos būstinę perkelti iš Londono į Abidžaną turėtų būti priimtas 2015 m. rugsėjo mėn. arba ne vėliau kaip iki 2015 m. pabaigos.
               
               
                  Pati būstinė turėtų būti perkelta 2016 m. rugsėjo mėn. ir ne vėliau kaip 2017 m. kovo mėn.
               
            
            
               2015/0183 (NLE)
            
            
               Pasiūlymas
            
            
               TARYBOS SPRENDIMAS
            
            
               dėl galimo Tarptautinės kakavos organizacijos būstinės perkėlimo iš Londono į Abidžaną
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 207 straipsnį, kartu su 218 straipsnio 9 dalimi,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)ES yra prisijungusi prie 2010 m. Tarptautinio kakavos susitarimo ir yra Tarptautinės kakavos organizacijos narė;
            
            
               (2)Tarptautinė kakavos organizacija sprendimą dėl Tarptautinės kakavos organizacijos būstinės perkėlimo iš Londono į Abidžaną turėtų priimti 2015 m. rugsėjo mėn. vyksiančioje Tarybos 92-ojoje eilinėje sesijoje,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Europos Sąjungos pozicija 92-ojoje Tarptautinės kakavos organizacijos tarybos eilinėje sesijoje (2015 m. rugsėjo 21–25 d.) dėl Tarptautinės kakavos organizacijos būstinės yra tokia:
            
            
               jei iki 2015 m. rugsėjo mėn. įvyksiančios Tarptautinės kakavos organizacijos tarybos 92-osios eilinės sesijos arba iki bet kurios būsimos jos neeilinės sesijos iki 2015 m. pabaigos
            
            
               Dramblio Kaulo Krante bus užtikrintas antras ar aukštesnis JT saugumo lygis;
            
            
               bus pasirašytas atnaujintas susitarimas dėl būstinės, susitarimo memorandumas arba apsikeista lygiaverčiais Tarptautinės kakavos organizacijos ir Dramblio Kaulo Kranto raštais, kuriuose nustatytos abipusės pareigos ir įsipareigojimai dėl būstinės perkėlimo;
            
            
               bus patvirtintas Tarptautinės kakavos organizacijos sprendimas dėl perkėlimo išlaidų dalies (1 949 944 GBP padengia Dramblio Kaulo Krantas) ir dėl Dramblio Kaulo Kranto ir Tarptautinės kakavos organizacijos tarpusavio įsipareigojimų, perkėlimo išlaidų apmokėjimo tvarkos ir tvarkaraščio, atsižvelgiant į tai, kad Dramblio Kaulo Krantas iki 2016 m. kovo mėn. Tarptautinei kakavos organizacijai turėtų sumokėti 100 proc. perkėlimo išlaidų sumos įverčio;
            
            
               bus patvirtintas Tarptautinės kakavos organizacijos tarybos sprendimas, kuriame nustatytas perkėlimo tvarkaraštis;
            
         
         
            
               bus patvirtintas Tarptautinės kakavos organizacijos tarybos sprendimas dėl galimų Tarptautinės kakavos organizacijos biuro statybų per dešimt metų po perkėlimo į Abidžaną, įskaitant dėl atitinkamos finansavimo tvarkos (pavyzdžiui, šiai konkrečiai biudžeto eilutei ateinančius 10 metų kaupiami Tarptautinės kakavos organizacijos narių įnašai),
            
            
               būstinė turėtų būti perkelta į Abidžaną.
            
            
               ES nepritars tam, kad šis sprendimas būtų nukeltas vėlesnei nei 2015 m. datai.
            
            
               Jei bus nuspręsta Tarptautinės kakavos organizacijos būstinę perkelti į Abidžaną, ES parems, kad į vykdomojo direktoriaus pareigas būtų išrinktas šalių vartotojų kandidatas.
            
            
               2 straipsnis
            
            
               Šis sprendimas įsigalioja pirmąją dieną po jo priėmimo dienos.
            
            
               3 straipsnis
            
            
               Šis sprendimas skirtas valstybėms narėms.
            
            
               Priimta Briuselyje
            
            
               
                     Tarybos vardu
               
               
                     Pirmininkas